RS ฟุ้งปีนี้โตกระโดดหลังเห็นสัญญาณ 2 เดือนแรกใช้จ่ายในประเทศ-อุตฯสื่อฟื้น
RS ฟุ้งปีนี้โตกระโดดหลังเห็นสัญญาณ 2 เดือนแรกใช้จ่ายในประเทศ-อุตฯสื่อฟื้น
23 ก.พ. 2560

นายดามพ์ นานา ประธานเจ้าหน้าที่ฝ่ายการเงิน บริษัท อาร์เอส จำกัด (มหาชน) หรือ RS เปิดเผยว่า เปิดเผยว่า ในช่วง 2 เดือนที่ผ่านมา ภาครัฐใช้นโยบายกระตุ้นเศรษฐกิจ รวมทั้งผลักดันโครงการลงทุนโครงสร้างพื้นฐานให้เกิดขึ้นเป็นรูปธรรมมากขึ้น ทำให้การใช้จ่ายภายในประเทศมีการฟื้นตัวและเติบโตต่อเนื่อง ส่งผลให้อุตสาหกรรมสื่อเริ่มส่งสัญญาณฟื้นตัวชัดเจน จึงเชื่อมั่นว่าในปีนี้ RS จะเติบโตแบบก้าวกระโดด เพราะบริษัทมีการวางกลยุทธ์เชิงรุกที่ดี
นอกจาก “ช่อง 8” จะเสริมความแข็งแกร่งอย่างต่อเนื่องให้กับรายการที่ได้รับความนิยม นำโดยกลุ่มกีฬา ข่าว ละคร และวาไรตี้ เพื่อเพิ่มเรตติ้งแบบก้าวกระโดด ให้สอดคล้องกับการปรับเพิ่มขึ้นค่าโฆษณาประมาณ 35% เมื่อเทียบกับปีก่อนแล้ว ฟาก “ไลฟ์สตาร์” ธุรกิจสุขภาพและความงามก็กำลังเข้าสู่ช่วงเก็บเกี่ยวผลกำไร หลังจากที่ขยายการลงทุนและทำตลาดจริงจังสู่ปีที่ 3
ด้านธุรกิจสุขภาพและความงามทำรายได้ฟื้นตัวทะลุเป้าที่วางไว้ตั้งแต่กลางเดือน ธ.ค.59 ที่ผ่านมา เป็นผลมาจากเพิ่มเส้นการขายและโฆษณาผ่านสื่อในเครือมากขึ้น รวมถึงเพิ่มจำนวนเจ้าหน้าที่รับสายคอลเซ็นเตอร์ เพื่อรองรับความต้องการของลูกค้าที่สูงขึ้นให้ได้ครบถ้วนทั้งหมด ในอนาคตบริษัทฯ ได้วางแผนเพิ่มประเภทผลิตภัณฑ์ (SKU) ให้ครอบคลุมตามความต้องการของผู้บริโภคมากขึ้น รวมทั้งขยายช่องทางการจัดจำหน่ายสินค้าผ่านโฮมช้อปปิ้ง และทำโปรโมชั่นร่วมกับร้านวัตสัน (Watsons) อีฟ แอนด์ บอย (EVEANDBOY) ท็อปส์ มาร์เก็ต (Tops Market) กูร์เมต์ มาร์เก็ต (Gourmet Market) และ โฮม เฟรช มาร์ท (Home Fresh Mart)
ส่วนผลการดำเนินงานปี 59 ของ RS มีรายได้หลักรวม 3,124.9 ล้านบาท มาจาก 4 ธุรกิจหลักด้วยกัน ได้แก่ ธุรกิจสื่อ 1,814.7 ล้านบาท, ธุรกิจเพลง 321.6 ล้านบาท, ธุรกิจอีเวนต์ 753.2 ล้านบาท, ธุรกิจสุขภาพและความงาม 227.9 ล้านบาท และมีผลขาดทุน 102.1 ล้านบาท
นายดามพ์ กล่าวว่า ถือเป็นตัวเลขขาดทุนน้อยกว่าที่ตลาดคาดการณ์ไว้ เนื่องด้วยแม้ธุรกิจสื่อทีวีและวิทยุจะทำรายได้ 1,814.7 ล้านบาท ลดลง 19.2% เมื่อเทียบกับปีก่อน แต่ “ช่อง 8” ซึ่งเป็นรายได้หลักของธุรกิจสื่อทีวีของบริษัทฯ กลับทำได้ดีสวนทางกับตลาดโดยรวม สอดคล้องกับผลสำรวจของ AGB Nielsen Media Research (Thailand) ระบุว่า ช่อง 8 มีจำนวนผู้ชมช่วงปลายปีเพิ่มขึ้นจากปลายปี 58 มากถึง 13.9%
อันเป็นผลจากความแข็งแกร่งของรายการกลุ่มกีฬา ได้แก่ 8 Max มวยไทย, เดอะ  แชมเปี้ยน มวยไทยตัดเชือก, ศึกมวยโลก ช่อง 8 HBO Boxing และ UFC มวยกรง 8 เหลี่ยม” รวมทั้งรายการข่าว นำโดย “คุยข่าวช่อง 8” ซึ่งสร้างสถิติใหม่ทำให้ เรตติ้งรายการข่าวติดอันดับ 1 ในกลุ่มผู้ประกอบการทีวีดิจิตอลรายใหม่ และอันดับ 3 ของประเทศ